এখন সেই ভারতের জার্সিতেই চার পেসার রাজ করছে। প্রতিপক্ষের চেয়েও যাঁরা জোরে বল করছেন। কেমন লাগছে সেই দৃশ্য দেখতে? ‘‘আমি অত্যন্ত খুশি,’’ ফোনের ও প্রান্তে উত্তেজিত শোনায় কিংবদন্তিকে, ‘‘এত দিনে যে বোঝানো গিয়েছে, ফাস্ট বোলাররা ম্যাচ জেতায়, সেটা দেখে বেশ শান্তি পাচ্ছি। আমার মনে হয়, বিরাটের এই দলটা আরও শক্তিশালী হয়ে উঠবে ওদের ফাস্ট বোলারদের জন্য।’’ তাঁর আরও ব্যাখ্যা, ‘‘তোমার দলে যতই দুর্ধর্ষ ব্যাটসম্যান থাকুক, ম্যাচ জিততে গেলে ভাল বোলার দরকার। ভাল ফাস্ট বোলার দরকার। ইংল্যান্ডে এই সিরিজ আমাকে আশাবাদী করে তুলেছে ভারতের পেস বোলিং বিভাগের সাফল্যের জন্য।’’